Diari Oficial de la Generalitat Valenciana


Sumari del DOGV 9862, del 03-06-2024 (2024/5086)

RESOLUCIÓ de 28 de maig de 2024, de la Direcció General d'Ordenació Educativa i Política Lingüística, per la qual es convoquen els XXXVI Cursos d'Estiu.
--------------------------------------------------------------------------------------------------------------------------------------------------------

### Dades del document

Número de DOGV
:   9862

Data del DOGV
:   03-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5086


Data del document
:   28-05-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * formació en el lloc de treball
    * formació del professorat

RESOLUCIÓ de 28 de maig de 2024, de la Direcció General d'Ordenació Educativa i Política Lingüística, per la qual es convoquen els XXXVI Cursos d'Estiu. [2024/5086]  
El títol quart de la Llei 4/1983, de 23 de novembre, d'ús i ensenyament del valencià, preveu en l'article 27 que el Consell fomentarà l'ús del valencià en totes les activitats administratives dels òrgans que en depenen. Així mateix, l'article 29 prescriu que el Consell de la Generalitat Valenciana propiciarà l'ensenyament del valencià als funcionaris i empleats públics dependents d'esta.   
  
El Marc Europeu Comú de Referència per a les Llengües (MERCL), proporciona unes bases comunes per a l'elaboració de programes de llengua i exàmens, i ens convida a orientar l'enfocament comunicatiu dels aprenents.   
La Resolució de 25 d'abril de 2024, de la Direcció General d'Ordenació Educativa i Política Lingüística, dona publicitat al Pla de formació del personal examinador de les proves de la Junta Qualificadora de Coneixements de Valencià per a l'any 2024 i establix el procediment que regula l'acreditació del personal examinador.  
El dia 2 de maig es va publicar en el DOGV l'Acord de 29 d'abril de 2024, del Consell, d'aprovació dels criteris lingüístics de l'Administració de la Generalitat, elaborats per la Direcció General d'Ordenació Educativa i Política Lingüística, tenint en compte el corpus normatiu de l'Acadèmia Valenciana de la Llengua. Estos criteris són d'aplicació en l'Administració de la Generalitat i en el seu sector públic instrumental, per la qual cosa, cal que tant el personal d'estos organismes com el professorat en general els conega i puga actualitzar-ne els coneixements.   
  
Així mateix, els canvis i avanços que es produïxen en les noves tecnologies relatius a la traducció, correcció i redacció de textos, així com en el món audiovisual, amb la irrupció de la intel·ligència artificial i les seues aplicacions, demanden una actualització de coneixements que permeta millorar les competències digitals i lingüístiques del personal.  
  
De conformitat amb les competències que té atribuïdes la Direcció General d'Ordenació Educativa i Política Lingüística per l'article 10 del Decret 136/2023, de 10 d'agost, (DOGV núm. 9661, de 14 d'agost de 2023), del Consell, pel qual s'aprova el Reglament orgànic i funcional de la Conselleria d'Educació, Universitats i Ocupació, resolc:  
  
  
Primer. Objecte  
1. Convocar els XXXVI Cursos d'Estiu dirigits a les tècniques i als tècnics lingüístics pertanyents als grups A1 i A2 de l'Administració de la Generalitat, de l'Administració local, de les universitats i de les institucions estatutàries; als funcionaris i a les funcionàries docents d'instituts d'educació secundària i de centres de formació de persones adultes dependents de la conselleria competent en matèria d'educació; al professorat de valencià de les escoles oficials d'idiomes, i al personal docent en general.  
2. La preinscripció en els cursos es podrà realitzar a través de la pàgina web de la Direcció General d'Ordenació Educativa i Política Lingüística, en l'enllaç  
https://breu.gva.es/b/QHYWRadOZL  
3. El termini de preinscripció començarà el 20 de juny i finalitzarà el 30 de juny de 2024.  
  
Segon. Objectius  
1. Conéixer altres enfocaments en la didàctica de l'ensenyament de llengües i animar els i les professionals de l'ensenyament a reflexionar sobre la pràctica docent, les necessitats concretes dels estudiants, la fixació d'objectius apropiats i el control dels progressos dels estudiants, tenint en compte el MERCL.  
2. Conéixer i actualitzar els criteris lingüístics de l'Administració de la Generalitat per a la redacció, revisió i correcció de textos.  
3. Actualitzar coneixements relatius a les noves tecnologies aplicades a la traducció, a l'ús del llenguatge clar valencià i a diversos aspectes relacionats amb la revisió i correcció de textos, com ara recursos en línia o la resolució de dubtes lingüístics.   
4. Actualitzar els criteris lingüístics de revisió i correcció de textos audiovisuals i donar a conéixer el model lingüístic de la Corporació Valenciana de Mitjans de Comunicació (CVMC).  
5. Potenciar el coneixement i l'ús dels mitjans digitals en la promoció del valencià.  
6. La formació del personal corrector de les proves de certificació de la JQCV.  
  
Tercer. Estructura dels cursos  
Els cursos oferits cobrixen el ventall de necessitats sobre actualització lingüística, tecnològica, pedagògica i audiovisual, i s'estructuren en sessions de dos hores i mitja o cinc hores, depenent del contingut. En el cas de les sessions de cinc hores, en una primera part es treballaran qüestions diverses de manera teòrica, mentres que la segona part es destinarà a la pràctica dels continguts exposats. El format de les sessions de dos hores i mitja té caràcter de taller pràctic.   
  
  
Quart. Cursos  
1. Llengua per a lingüistes.  
2. Criteris lingüístics.  
3. Correctors de la Junta Qualificadora de Coneixements de Valencià.  
4. Aspectes lingüístics en la promoció del valencià.  
5. El valencià en els mitjans de comunicació.  
  
Quart. Certificació  
S'expedirà un certificat de 20 hores a les persones participants que assistisquen a un mínim del 85 % de les sessions.  
  
Contra esta resolució, que no posa fi a la via administrativa, les persones interessades hi poden interposar un recurs d'alçada davant de la Secretaria Autonòmica d'Educació en el termini d'un mes, a comptar des del sendemà de la publicació, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 28 de maig de 2024.- El director general d'Ordenació Educativa i Política Lingüística: Ignacio Martínez Arrúe.  
  
  
ANNEX  
  
Els XXXVI Cursos d'Estiu, que convoca la Direcció General d'Ordenació Educativa i Política Lingüística, tindran lloc en el Palau de Colomina (carrer de l'Almoradí, 1, Ciutat Vella, 46567 València) del 8 a l'11 de juliol, en horari de 09:00 a 14:00 hores.  
  
Els cursos tenen una duració de 20 hores lectives, amb la distribució següent:  
  
De dilluns a dijous  
Acreditació 08.30 h  
09.00 a 11.15 h 1a part de la sessió  
Descans 11.15 a 11.45 h  
11.45 a 14.00 h 2a part de la sessió  
  
  
  
Cursos:  
1. Llengua per a lingüistes.  
2. Criteris lingüístics.  
3. Correctors de la Junta Qualificadora de Coneixements de Valencià.  
4. Aspectes lingüístics en la promoció del valencià.  
5. El valencià en els mitjans de comunicació.